KHL-tuomari Pavel Komarov koki kovia perjantaina Moskovassa.

KHL-tuomari Pavel Komarov löytyi kallo murtuneena lentokentältä.

Komarovin väitetään kaatuneen bussissa, mutta lääkärit ovat eri mieltä.

Komarovin vaimo hämmästelee erikoisia väitteitä.

Pavel Komarov on tuttu näky KHL-peleissä. AOP

Moskovskii Komsomolets -lehden mukaan Komarov oli matkalla pelireissulta kotiinsa Novgorodiin, mutta taival päättyi Moskovan lentokenttäbussiin. Ajoneuvon kuljettaja löysi miehen verisenä bussin takaosasta vatsallaan maaten. Komarov kiidätettiin tämän jälkeen välittömästi sairaalaan, jossa selvisi vamman vakavuus: kallo oli murtunut.

Erikoisen tapauksesta tekee se, että kukaan ei tunnu tietävän, miten Komarov sai iskun päähänsä.

Lentokenttähenkilökunnan mukaan huipputuomari oli kaatunut bussissa ja lyönyt päänsä. Lääkärit ovat jyrkästi eri mieltä asiasta. Heidän mukaansa vamma näyttää siltä, että Komarovia olisi lyöty tylpällä esineellä päähän. Kukaan bussissa ei kuitenkaan nähnyt pahoinpitelyä.

Vaimo kummastelee

Komarovin vaimon Jekaterina Komarova mukaan hänen miehensä loukkaantumiseen liittyy muitakin eriskummallisia yksityiskohtia. Nainen kertoi esimerkiksi poliisin esitutkinnassa, että Pavel soitti hänelle bussista 20 minuuttia ennen lennon lähtöä. Tällöin kaikki tuntui olevan vielä kunnossa.

- Sovimme, että hän soittaa minulle, kun hän saapuu Novgorodiin, Jekaterina kertoo.

Mikäli kaikki todella oli kunnossa tuolloin, Komarovin laukun olisi pitänyt jo olla lentokoneessa. Näin ei kuitenkaan ollut.

- Sain sen (laukun) Sheremetjevossa. Selvisi, että se oli otettu pois lennolta.

Vaimo kummasteli myös sitä, miksi hänen miehensä ylipäätään oli tavallisessa lentokenttäbussissa.

- Mieheni lentää aina businessluokassa, ja silloin koneeseen siirrytään yleensä eri tavoin. Miksi ihmeessä hän olisi siis mennyt tavalliseen bussiin?

Komarovin tapauksesta uutisoi ensimmäisenä Suomessa Ilta-Sanomat.